Incendiu de proporții la un depozit din Timișoara. Un om a murit în flăcări
- Ionel Sclavone
- 23 martie 2024, 12:14
Un incendiu de proporții s-a produs noaptea trecută într-o hală de depozitare din localitatea Recaș, în apropiere de Timișoara. Pompierii au intervenit de urgență, însă flăcările s-au extins cu repeziciune.
Autoritățile au anunțat că focul a cuprins acoperișul halei de depozitare, situată în apropierea autostrăzii. Pompierii au intervenit cu mai multe autospeciale, după ce au fost sesizați la numărul de urgență 112. După stingerea focului, aceștia au găsit în interior corpul unei persoane decedate.
Incendiu la o hală de lângă Timișoara
Pompierii din judeţul Timiş au intervenit pentru stingerea focului care a cuprins o hală de depozitare din Recaş. După mai multe ore, aceștia au reușit să stingă acest incendiu care a cuprins hala de depozitare. În interior, la final, lucrătorii ISU au descoperit cadavrul unei persoane care nu a reușit să se salveze.
Flăcările au izbucnit imediat după miezul nopții și s-au extins cu repeziciune cuprinzând acoperișul construcției situată în vecinătatea autostrăzii. Din cauza intensității cu care s-a manifestat, focul a putut fi observat de la mare distanță.
ISU Timiş a anunțat că a intervenit în localitatea Recaş pentru stingerea şi lichidarea focului care se manifesta la o hală de depozitare. Operațiunea de stingere a flăcărilor a durat aproximativ două ore, conform estimărilor făcute de autorități. Au fost distruse mai multe obiecte de mobilier și materiale textile.
Comunicatul oficial al autorităților
Pompierii din cadrul ISU Timiș au intervenit pentru a stinge acest incendiu de proporții, în noaptea de 23 martie. Potrivit unui comunicat de presă, au fost alertate mai multe detașamente de pompieri care au intervenit cu șapte autospeciale de stingere și alte utilaje.
"În data de 23.03.2024, la ora 00:05, am fost solicitați să intervenim în localitatea Recaș pentru stingerea și lichidarea unui incendiu care se manifestă la o hală de depozitare. Au fost alertate de urgență Detașamentele 1 și 2 de Pompieri Timișoara și Detașamentul de Pompieri Lugoj, iar la fața locului se intervine cu un efectiv de 25 pompieri, cu 4 autospeciale de stingere cu apă și spumă, o autospecială de primă interventie și comandă, două autospeciale de serviciu, o autoscară mecanică, o cisternă 30.000 l și un echipaj SMURD", se arată într-un comunicat al ISU Timiș.
Potrivit sursei citate, în sprijinul operațiunii de stingere a focului au intervenit și pompierii voluntari ai orașului Recaș. La sosirea pompierilor s-a constatat că acest incendiu se manifesta generalizat, pe o suprafață de aproximativ 800 mp.
Un om a murit în incendiu
Pompierii au luptat vreme de aproape două ore pentru a stinge focul care a cuprins hala de depozitare în întregime. În depozit, după stingerea flăcărilor a fost descoperit corpul unei victime omenești.
"Incendiul s-a manifestat cu ardere generalizată pe o suprafață de aproximativ 800 mp, cuprinzând hala în întregime. Din nefericire, din interiorul halei a fost extrasă o persoană decedată. Pompierii au lichidat incendiul după aproximativ 2 ore, iar în urma incendiului au ars mai multe materiale textile și mobilier", au transmis reprezentantii ISU Timis.
După stingerea focului, în cursul zilei de sâmbătă urmează să se stabilească cauzele izbucnirii acestui incendiu. De asemenea vor fi evaluate pagubele care au fost provocate de dezastru.